55°27′18″š. pl. 22°15′36″r. ilg.﻿ / ﻿55.454964°š. pl. 22.259886°r. ilg.﻿ / 55.454964; 22.259886

|  Lebrikų šeimos koplyčia |
| --- |
|  |
| **Savivaldybė** | Šilalės rajonas |
| **Gyvenvietė** | Vaičiai |
| **Statybinė medžiaga** | mūras |
| **Pastatyta** | 2002 m. |

**Lebrikų šeimos koplyčia** – memorialinė koplyčia, stovinti Šilalės rajono savivaldybėje, Vaičių kaime, 6 km į pietryčius nuo Šilalės. Pasiekiama iš pagrindinės kaimo gatvės (kelio  **4513**  Mažonai–Šakvietis–Šilalė ) pasukus 350 m į pietvakarius lauko keliuku. Mūrinę koplyčią supa aukšta gyvatvorė su medžiais, ji stovi dirbamų laukų apsuptyje. Šalia pastatyti koplytstulpis, informacinė lenta, pavėsinė bendruomenės susibūrimams. Koplyčia skirta vietos ūkininkų Lebrikų šeimos, išžudytos 1947 m. atminimui. Prie sienos pakabinta atminimo lenta su aukų vardais. Koplyčia pastatyta 2002 m. šeimos nario Jurgio Lebriko (1946–2016) rūpesčiu ir lėšomis.

Istorija
--------

Lebrikų šeima pokario metais nukentėjo nuo „miško brolių". 1947 m. gruodžio mėn. Vaičių kaime buvo apiplėšti ir nužudyti ūkininkai naujakuriai Stanislovas Lebrikas (70 m.) ir Rozalija Lebrikienė (67 m.), jų sūnūs: ūkininkas Jonas Lebrikas (30 m.), eigulys Kazimieras Lebrikas (40 m.), septintą mėnesį nėščia marti Aleksandra Lebrikienė (25 m.). Iš sodybos visas užgyventas turtas buvo išgabentas keturiais vežimais, išvesti visi gyvuliai ir arkliai. Našlaičiu likęs Jono ir Aleksandros jaunėlis, vienerių metų Jurgis tik subrendęs sužinojo apie savo abiejų tėvų, senelių ir dėdės žudynes. Jurgis visą gyvenimą krimtosi, ilgėjosi tėvų, todėl kaime, kur visa tai įvyko, savo pastangomis ir lėšomis 2002 m. pastatė koplyčią ne tik savo šeimai, bet ir visoms nekaltoms aukoms atminti.

Janina Lebrikienė teigė, kad:

> Dabar jau nustatyta, kad mano šeimą Kęstučio apygardos Aušros rinktinės būrio vado Fridricho Gaupčio-Vytauto įsakymu nužudė grupė partizanų, yra žinomi jų vardai, pavardės bei slapyvardžiai. Atkūrus Nepriklausomybę, kai kuriems iš jų dėl informacijos nebuvimo po mirties buvo suteiktas teisinis kario savanorio statusas. Ši klaida turėtų būti ištaisyta – partizanais jie buvo iki nusikaltimo, po jo tapo šio garbingo vardo nevertais nusikaltėliais.
> 
> 

Partizanų ryšininkas Titas Žymančius dar 1994 metais sakė, jog „partizanas Žiogas iš to būrio man dar 1947 m. sakė, jog įtaria, kad Gaubtys užverbuotas." Panašiai 1948 m. lapkričio 10 d. išžudyta Aleksandro Jankausko šeima, t. y. 3 suaugusieji ir 4 vaikai, gyvenę Betygalos valsčiaus Diržionių kaime, kurie kai kuriuose leidiniuose neužtikrintai priskirti kaip partizanų aukų. Buvęs partizanas Leonas Laurinskas pateikė šitokį paaiškinimą jų nužudymui: „smogikas F. Gaubtys-Vytautas pasakęs, kad iš apygardos gautas įsakymas sunaikinti Jankauskų ir Šegždų šeimas." Šilalės artoje pažymėta, kad „Įvairūs įvykiai ir faktai tvirtina, kad F. Gaubtys-Vytautas, paskutinis Aušrelės būrio vadas, keletą metų aktyviai talkino KGB, naikinant partizanus iki visiškos likvidacijos." Taip pat neatmestina galimybė, kad partizanų karo lauko teismas retkarčiais gaudavo šmeižikiškų laiškų apie kaimiečius iš infiltravusių žmonių į partizaninį judėjimą ir to pasekoje teismas priimdavo sprendimus vadovaujantis melagingais pranešimais. Vlado Terlecko žodžiais „Žinoma, šeimų, o ypač daugiavaikių, žudymas – tiesiog lobis partizanams diskredituoti" ir todėl okupacinė valdžia visados versdavusi kaltę ant partizanų.

2020 m. spalio 17 d. prie J. Lebriko statytos koplyčios buvo atidengtas informacinis stendas, nusakantis pokario laikotarpio tragizmą, atminimo vietą pašventino Šilalės Šv. Pranciškaus Asyžiečio bažnyčios klebonas kun. Saulius Katkus, Šilalės bažnyčioje buvo aukojamos šv. Mišios visoms nekaltai žuvusioms pokario aukoms atminti. Informaciniame stende įdėtos artimųjų išsaugotos šeimos narių, jų turėtos sodybos bei laidotuvių nuotraukos.

### Tragedijos kaltininkų paieškos

Šeimos žudynių galimų kaltininkų paieškos aplinkybės plačiai nuskambėjo 2017 m. po Seimo narių Dainiaus Kepenio ir Arvydo Anušausko viešos diskusijos. D. Kepenis Seime pateikė siūlymą pastatyti bendrą Tautos susitaikymo ir atgailos paminklą partizanams ir stribams. Jis savo siūlymą iliustravo tragiška istorija pažįstamos Lebrikų šeimos, kurią esą išžudė partizanai. Šiuos pasisakymus nagrinėjo ir išvadas teikė Seimo Etikos ir procedūrų komisija. A. Anušausko tvirtinimu, D. Kepenio paminėtos šeimos nužudytieji buvo ne nekalti žmonės, o stribai.

Kodėl buvo išžudyta Lebrikų šeima, tikslaus atsakymo nėra. Pagal Lietuvos gyventojų genocido ir rezistencijos tyrimų centro tyrimo išvadas, motyvu galėjo tapti būtent tai, jog Lebrikai buvo naujakuriai. Po centro 2018 m. pakartotinai atlikto tyrimo viešai pripažinta, kad jo darbuotojai klydo, o ir kitus klaidino, Lebrikų šeimos vyrus priskirdami stribams, todėl buvo priversti atsiprašyti aukų artimųjų.

Galerija
--------

* Atminimo koplyčiaAtminimo koplyčia
* Koplyčios vidujeKoplyčios viduje
* Atminimo lentaAtminimo lenta
* Informacinis stendasInformacinis stendas
* Pavėsinėje prie koplyčiosPavėsinėje prie koplyčios

Pastabos
--------

1. ↑  Aukų amžius atminimo lentoje ir šaltiniuose nurodomas skirtingas

Šaltiniai
---------

|  |  |
| --- | --- |
|  | **Vikiteka: Lebrikų šeimos koplyčia** – vaizdinė ir garsinė medžiaga  |

1. 1 2 3 4  Ne kerštui, o atminimui... *silales-artojas.lt* Archyvuota kopija 2021-06-22 iš Wayback Machine projekto.
2. ↑  Jo vardas ir pavardė neaiškūs. Skirtinguose šaltiniuose duodami skirtingi pirmieji vardai Pranas, Fricas, Francas ir Fridrikas, kaip ir pavardės Gaubtys, Gauptis ir Gauptys (žr. psl. 470, []. Šalia to, jo pavardė kartais rašoma Gaubstys.
3. ↑  Būriui vadovavo Fricas Gaubtys.
4. ↑
5. 1 2 3
6. ↑
7. ↑
8. ↑  Tiesa ir pagarba žmogui – patriotizmo sąjungininkas. *silales-artojas.lt* Archyvuota kopija 2022-06-05 iš Wayback Machine projekto.
9. ↑  Seimo Etikos ir procedūrų komisijos išvada „Dėl Seimo nario Dainiaus Kepenio pasisakymų" *lrs.lt*
10. ↑  A.Anušauskas atkirto D.Kepeniui: „Šie „beginkliai" buvo gerai ginkluoti stribai" *15min.lt* Archyvuota kopija 2017-11-15 iš Wayback Machine projekto.
11. ↑  Istorija, kurią bandoma perrašyti: iššaudytus nekaltus žmones išvadinę stribais buvo priversti atsiprašyti Archyvuota kopija 2021-05-17 iš Wayback Machine projekto.